ศิลปาชีพ ประทีปไทย OTOP ก้าวไกลด้วยพระบารมี นำรายได้สู่ชุมชน เฉลิมพระเกียรติสมเด็จพระพันปีหลวง
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดงาน "ศิลปาชีพ ประทีปไทย OTOP ก้าวไกลด้วยพระบารมี" ปี 2565 ภายใต้แนวคิด "ผ้าทอไทย สายใยแห่งพระเมตตา สร้างอาชีพปวงประชาอย่างยั่งยืน" โดยมีคณะทูตานุทูต คณะรัฐมนตรี คณะผู้บริหารกระทรวงมหาดไทย หน่วยงานภาคี ผู้ประกอบการ OTOP ร่วมงาน พร้อมเดินเยี่ยมชมนิทรรศการจากหน่วยงานภาคี การสาธิตขั้นตอนการท้อผ้าและพูดคุยกับผู้ผลิตผู้ประกอบการที่นำสินค้ามาแสดงและจัดจำหน่าย รวมถึงฝากให้กำลังใจกับผู้ประกอบการ OTOP ทั่วประเทศ ในการต่อยอดสร้างสรรค์ผลิตภัณฑ์ที่เป็นอัตลักษณ์ในแต่ละท้องถิ่นให้ร่วมสมัยเพื่อกระตุ้นเศรษฐกิจประเทศให้เติบโตได้ดียิ่งขึ้นสำหรับงานดังกล่าว จัดขึ้นเนื่องในโอกาสมหามงคลเฉลิมพระชนมพรรษาสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ครบรอบ 90 พรรษา และด้วยสำนึกในพระมหากรุณาธิคุณต่อการอนุรักษ์และสืบสานภูมิปัญญาของคนไทยภายใต้โครงการส่งเสริมศิลปาชีพและมูลนิธิส่งเสริมศิลปาชีพฯ ซึ่งหน่วยงานทั้งภาครัฐและเอกชนได้น้อมนำเอาแนวพระราชดำริดังกล่าวไปขยายผลในการพัฒนาและส่งเสริมอาชีพให้กับประชาชน รวมถึงโครงการหนึ่งตำบล หนึ่งผลิตภัณฑ์ หรือ OTOP ก็เป็นโครงการที่สืบเนื่องมาจากการส่งเสริมอาชีพของพระองค์ท่านทั้งนี้ ในพิธีเปิดได้แสดงละครเพลงในรูปแบบมิวสิคัล ชุด "ศิลปาชีพ ประทีปไทยคือ สายใยแห่งแผ่นดิน" ซึ่งสร้างความประทับใจให้กับผู้เข้าร่วมงานเป็นอย่างมาก ภายใต้มาตรการป้องกันการแพร่ระบาดโควิด-19 ประชาชนที่สนใจสามารถร่วมชมและช้อปสินค้าได้ตั้งแต่วันนี้จนถึง 20 สิงหาคมนี้ ณ อาคารชาเลนเจอร์ 1 -3 อิมแพ็ค เมืองทองธานี